Diari Oficial de la Generalitat Valenciana


Sumari del DOGV 5507, del 08-05-2007 (2007/5714)

ORDRE de 3 de maig de 2007, de la Conselleria de Benestar Social, per la qual es regula l'ajuda econòmica a favor de les víctimes de violència de gènere, establida en l'article 27 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Versions

 10/12/2024 - Actualitat  11/07/2024 - 09/12/2024  Text inicial: 09/05/2007 - 10/07/2024 

### Dades del document

Número de DOGV
:   5507

Data del DOGV
:   08-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/5714


Data del document
:   03-05-2007

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * discapacitat
    * violència
    * dona
    * ajuda social
    * suport econòmic
    * ajuda pública

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Ordre de 3 de maig de 2007, de la Conselleria de Benestar Social, per la qual es regula l'ajuda econòmica a favor de les víctimes de violència de gènere, establida en l'article 27 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere.*

La Llei Orgànica 1/2004, de 28 de desembre, de Mesures de Protecció Integral contra la Violència de Gènere, en l'article 27, establix el dret de percebre una ajuda econòmica a les dones víctimes de violència de gènere que se situen en un determinat nivell de rendes i respecte de les quals es presumisca que, a causa de la seua edat, falta de preparació general o especialitzada i circumstàncies socials, tindran especials dificultats per a obtindre una ocupació. Es tracta d'un dret subjectiu per mitjà del qual l'esmentada Llei Orgànica assegura un dels seus principis rectors, arreplegat en l'article 2, lletra e), que és garantir dret econòmics per a les dones víctimes de violència de gènere, a fi de facilitar la seua integració social. Pel Reial Decret 1.452/2005, amb data de 2 de desembre, s'ha regulat l'ajuda econòmica establida en l'article 27 de la Llei Orgànica de Mesures de Protecció Integral contra la Violència de Gènere.

L'Estatut d'Autonomia de la Comunitat Valenciana atribuïx a la Generalitat, en l'article 49.1, apartats 24 i 26, competències exclusives en matèria de servicis socials i promoció de la dona.

*Article 1. Objecte*

L'objecte de la present Orde és determinar el procediment de concessió i pagament de l'ajuda econòmica prevista en l'article 27 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere, dirigida a les víctimes de violència de gènere per a les quals quede acreditada insuficiència de recursos i unes especials dificultats per a obtindre una ocupació i desenvolupades en el Reial Decret 1.452/2005, de 2 de desembre, pel qual es regula l'ajuda econòmica establida en l'esmentat article 27.

*Article 2. Beneficiàries*

Per a ser beneficiària del dret a l'ajuda econòmica, la dona víctima de violència de gènere haurà de reunir, en la data de la sol·licitud de l'ajuda, els requisits següents:

a) Ser resident en la Comunitat Valenciana.

b) No tindre rendes que, en còmput mensual, superen el 75 per cent de salari mínim interprofessional vigent, exclosa la part proporcional de dos pagues extraordinàries.

c) Tindre especials dificultats per a obtindre una ocupació, que s'acreditarà a través de l'informe del Servici Valencià d'Ocupació i Formació.

d) No haver rebut esta ajuda amb anterioritat.

*Article 3. Acreditació de la situació de violència de gènere*

Les situacions de violència de gènere que donen lloc al reconeixement del dret a l'ajuda econòmica arreplegada en esta ordre s'acreditaran amb l'ordre de protecció a favor de la víctima. Excepcionalment, serà títol d'acreditació d'esta situació l'informe del Ministeri Fiscal que indique l'existència d'indicis que la denunciant és víctima de violència de gènere mentre es dicta l'ordre de protecció.

*Article 4. Determinació de les rendes*

A l'efecte de determinar el requisit de carència de rendes, únicament es tindran en compte les rendes o ingressos de què dispose o puga disposar la sol·licitant de l'ajuda, sense que es computen a estos efectes les rendes o ingressos d'altres membres de la unitat familiar que convisquen amb la víctima.

Si la sol·licitant de l'ajuda tinguera responsabilitats familiars, s'entendrà que complix el requisit de carència de rendes quan la renda mensual del conjunt de la unitat familiar, dividida pel nombre de membres que la componen, no supere el 75% del salari mínim interprofessional.

Es consideraran rendes o ingressos computables qualssevol béns, drets o rendiments de què dispose o puga disposar la víctima de violència de gènere derivats del treball, del capital mobiliari o immobiliari, incloent-hi els increments de patrimoni, de les activitats econòmiques i els de naturalesa prestacional, excepte les assignacions econòmiques de la Seguretat Social per fill o menor acollit al seu càrrec.

També es consideraran els rendiments que puguen deduir-se de l'import econòmic del patrimoni, aplicant al seu valor el 50 per cent del tipus de l'interés legal dels diners vigents, amb l'excepció de la vivenda habitualment ocupada per la víctima i dels béns les rendes de la quals hagen sigut computades.

Les rendes que no procedisquen del treball i que es perceben amb periodicitat superior al mes es computaran a estos efectes prorratejant-se mensualment.

*Article 5. L'informe del Servici Valencià d'Ocupació i Formació*

L'informe del Servici Valencià d'Ocupació i Formació competent haurà de fer constar que la dona sol·licitant d'esta ajuda, a causa de la seua edat, falta de preparació general o especialitzada i circumstàncies socials, no millorarà de forma substancial la seua empleabilitat per la seua participació en els programes d'ocupació específics establits per a la seua inserció professional.

A este efecte, en l'elaboració de l'itinerari personal d'inserció laboral, es valorarà cada un dels factors mencionats en l'apartat anterior i la seua incidència conjunta en la capacitat d'inserció professional de la víctima i sobre la millora de la seua empleabilitat.

En l'apreciació de l'edat, es tindran en compte aquelles edats de què el Servici Valencià d'Ocupació i Formació, d'acord amb la seua experiència, puga inferir-ne la dificultat per a la inserció laboral.

Pel que fa a les circumstàncies relatives a la preparació general o especialitzada de la víctima, s'estimaran, fonamentalment, aquells supòsits de falta total d'escolarització o, si és el cas, d'analfabetisme funcional.

En la valoració de les circumstàncies socials s'atendran les relacionades amb la situació de violència patida i la seua repercussió en la participació o aprofitament dels programes d'inserció, amb el grau de minusvalidesa reconegut, així com qualssevol altres que, a juí del Servici Valencià d'Ocupació i Formació competent, puguen incidir en l'empleabilitat de la víctima.

*Article 6. Quantia de l'ajuda*

1. De conformitat amb l'article 6 del Reial Decret 1.452/2005, l'import d'esta ajuda serà l'equivalent al de sis mesos de subsidi per desocupació.

2. Quan la víctima de violència de gènere tinguera responsabilitats familiars, l'import de l'ajuda serà l'equivalent a:

a) Dotze mesos de subsidi, quan la víctima tinguera al seu càrrec un familiar o menor acollit.

b) Díhuit mesos de subsidi, quan la víctima tinguera a càrrec seu dos o més familiars o menors acollits, o un familiar i un menor acollit.

3. Quan la víctima de violència de gènere tinguera reconeguda oficialment una minusvalidesa de grau igual o superior al 33 per cent, l'import de l'ajuda serà equivalent a:

a) Dotze mesos de subsidi per desocupació, quan la víctima no tinguera responsabilitats familiars.

b) Díhuit mesos de subsidi per desocupació, quan la víctima tinguera a càrrec seu un familiar o menor acollit.

c) Vint-i-quatre mesos de subsidi per desocupació, quan la víctima tinguera a càrrec seu dos o més familiars o menors acollits o un familiar i un menor acollit.

4. Quan la víctima de violència de gènere tinguera a càrrec seu un familiar o un menor acollit, que tinguera reconegut oficialment un grau de minusvalidesa igual o superior al 33 per cent, l'import de l'ajuda serà equivalent a:

a) Díhuit mesos de subsidi per desocupació, quan la víctima tinguera a càrrec seu un familiar o menor acollit.

b) Vint-i-quatre mesos de subsidi per desocupació, quan la víctima tinguera a càrrec seu dos o més familiars o menors acollits, o un familiar i un menor acollit.

5. Quan la víctima de violència de gènere amb responsabilitats familiars o el familiar o menor acollit amb qui convisca tinguera reconegut oficialment un grau de minusvalidesa igual o superior al 65 per cent, l'import de l'ajuda serà equivalent a vint-i-quatre mesos del subsidi per desocupació.

6. Quan la víctima de violència de gènere i el familiar o menor acollit amb qui convisca tinguera reconegut oficialment un grau de minusvalidesa igual o superior al 33 per cent, l'import de l'ajuda serà equivalent a vint-i-quatre mesos de subsidi per desocupació.

*Article 7. Responsabilitats familiars*

D'acord amb el que establix l'article 7 del Reial Decret 1.452/2005, hi haurà responsabilitats familiars quan la beneficiària tinga a càrrec seu, almenys, un familiar, per consanguinitat o afinitat fins al segon grau inclusivament, amb qui convisca. No es consideraran al seu càrrec els familiars amb rendes de qualsevol naturalesa superiors al salari mínim interprofessional, exclosa la part proporcional de dos pagues extraordinàries.

Les responsabilitats familiars hauran de concórrer en el moment de la sol·licitud, excepte en el supòsit de fills i filles que nasquen dins dels tres-cents dies següents. En este supòsit escaurà revisar la quantia de l'ajuda percebuda per a adequar-la a la quantitat que li haguera correspost si, en la data de la sol·licitud, hi hagueren concorregut eixes responsabilitats.

S'entendrà que hi ha convivència quan esta es trobe interrompuda per motius derivats de la situació de violència de gènere.

No serà necessària la convivència quan hi haja obligació d'aliments en virtut de conveni o resolució judicial. Es presumirà la convivència, excepte prova en contra, quan els familiars tinguen reconeguda la condició de beneficiaris d'assistència sanitària de la Seguretat Social en el document que aparega estés a nom de la víctima.

*Article 8. Sol·licitud i documentació*

1.Estes ajudes seran concedides i abonades en un pagament únic per la conselleria de Benestar Social, a través de la Direcció General de la Dona, de conformitat amb les seues normes de procediment.

2. Per a tramitar les ajudes regulades en la present orde serà necessària la documentació següent:

a) Formulari de sol·licitud

b) Còpia del DNI de la sol·licitant o permís de residència en vigor.

c) Certificat d'empadronament de la sol·licitant en algun municipi de la Comunitat Valenciana.

d) En el cas que la sol·licitant tinga fills o filles a càrrec seu, còpia del llibre de família i sentència judicial en ferm sobre tutela quan n'hi haja. En els supòsits d'adopció, tutoria o acolliment dels fills o filles o assimilats, resolució administrativa o judicial que ho acredite.

e) Certificat de l'Agència Estatal de l'Administració Tributària acreditativa de les rendes de la sol·licitant o, en defecte d'això, documentació que acredite els ingressos que per qualsevol concepte perceba o, en defecte d'això, declaració de la no percepció d'ingressos.

f) Sentència condemnatòria per un delicte de violència de gènere, una orde de protecció o qualsevol altra resolució judicial que acorde una mesura cautelar a favor de la víctima, o bé per l'informe del Ministeri Fiscal que indique l'existència d'indicis que la demandant és víctima de violència de gènere. També podran acreditar-se les situacions de violència de gènere mitjançant un certificat dels servicis centrals o de les direccions territorials de la conselleria competent en matèria de prevenció i atenció integral a les dones víctimes de violència i als seus fills i filles.

g) Certificat de discapacitat expedit pels centres de valoració i orientació de la discapacitat.

h) Quan s'al·leguen responsabilitats familiars i hi haja convivència, document d'assistència sanitària de la Seguretat Social estés a nom de la sol·licitant en el qual aparega com a persona beneficiària el familiar a càrrec. Si no hi ha convivència, conveni o resolució judicial en el qual la sol·licitant estiga obligada a la prestació d'aliments.

i) Model de domiciliació bancària, degudament omplit, en el qual la persona titular del compte haurà de coincidir amb la sol·licitant de l'ajuda.

j) Informe de baixa ocupabilitat.

3. L'òrgan competent consultarà les dades que siguen interoperables. Només en cas de falta d'autorització expressa o oposició a esta consulta o quan la informació no estiga disponible per a consultar-la, les persones interessades hauran d'aportar la informació requerida en l'apartat anterior. De tot això s'informarà degudament en el formulari de sol·licitud.

|  |
| --- |
| L'article 8 es modifica per l'article 90 de la [Llei 6/2024, de 5 de desembre, de la Generalitat](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10450 de 09.12.2024). |

*Article 9. Presentació de sol·licituds*

Les sol·licituds es presentaran acompanyades de la documentació requerida en l'article 8.2 de la present Ordre, en la direcció territorial de la conselleria de Benestar Social de la província de residència de la sol·licitant, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

*Article 10. Tramitació*

Les direccions territorials de la conselleria de Benestar Social de la província de la sol·licitant verificaran que la documentació aportada és l'exigida en l'article 8.2 de la present orde.

Quan la sol·licitud no reunisca els requisits exigits, o no s'acompanye la documentació, que d'acord amb esta ordre resulte exigible, es requerirà la interessada perquè en el termini de 10 dies, esmene la falta o acompanye els documents, requerits, amb indicació que, si així no ho fera es tindrà per desistida en la seua petició, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

En qualsevol fase de la tramitació de l'expedient, a la vista de la documentació que es troba en el seu poder, es podran demanar informes als organismes i entitats que es crega oportú i efectuar les comprovacions necessàries sobre l'exactitud de tot això, així com sol·licitar a les interessades la documentació o l'aclariment que resulte necessari per a verificar el compliment dels requisits econòmics exigits en la present Ordre.

*Article 11.Òrgans competents per a la instrucció i proposta de resolució d'expedients*

En la Direcció General de la Dona es crea la Comissió de Valoració, composta pel secretari autonòmic de Prestacions Sociosanitàries o persona en qui delegue, la secretària autonòmica d'Ocupació o persona en qui delegue, la directora general de la Dona o persona en qui delegue i dos tècnics o tècniques de la Direcció General de la Dona.

*Article 12. Resolució de l'expedient*

La competència per a resoldre escau a la directora general de la Dona per delegació de la consellera de Benestar Social.

La resolució especificara la tipologia i el seu import. El termini màxim per a resoldre serà de 3 mesos, comptadors de la data d'entrada en qualsevol dels registres de l'òrgan competent per a resoldre.

La falta de resolució i notificació es resoldrà en el termini establit anteriorment, i produirà efectes desestimatoris d'acord amb l'article 43 Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

*Article 13. Nova sol·licitud*

Si la sol·licitud d'ajuda finalment és denegada perquè no hi falta algun requisit, es podrà tornar a sol·licitar si es produïx algun canvi en les circumstàncies que van donar lloc a la primera denegació.

*Article 14. Recursos*

Contra les resolucions de concessió o denegació d'esta ajuda, podrà interposar-s'hi potestativament recurs de reposició davant del mateix òrgan que ha dictat la resolució en el termini d'un mes comptador des de l'endemà de la seua notificació, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o bé, pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei 29/1998 de 13 de juliol, Reguladora de la Jurisdicció Contenciosa Administrativa.

*Article 15. Forma de pagament*

El pagament de les ajudes es farà per mitjà d'un únic abonament, una vegada que esta siga concedida mitjançant una ordre de pagament i ingressat el seu import en el compte bancari indicada per la sol·licitant.

*Article 16. Règim de compatibilitats i incompatibilitats*

De conformitat amb l'article 27.5 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere, estes ajudes seran compatibles amb qualsevol de les previstes en la Llei 35/1995, d'11 de desembre, d'Ajudes i Assistència a les Víctimes de Delictes Violents i contra la Llibertat Sexual, atenent a les modificacions del Reial Decret 199/2006, de 17 de febrer.

Les ajudes previstes en esta ordre seran incompatibles amb qualsevol altra ajuda o subvenció l'origen de les quals siga la consideració de víctima de violència de gènere, procedent de qualsevol administració pública, així com qualsevol ens públic o privat nacional, de la Unió Europea o d'organisme internacional.

*Article 17.Causes de reintegrament*

Escaurà la devolució integra de les quantitats percebudes quan s'haguera obtingut l'ajuda sense reunir els requisits exigits per a la seua concessió, o falsejant o ocultant els fets o les dades que hagueren impedit la seua concessió.

*Article 18. Protecció de dades*

En tots els supòsits en què, en el marc de la present Ordre, les beneficiàries hagen de demanar, tractar i comunicar a l'administració de la Comunitat Valencianes dades personals de tercers, serà obligació de les beneficiàries demanar el consentiment dels afectats per a l'arreplegada, el tractament i la cessió de les dades personals d'estos, així com facilitar a les afectades la preceptiva informació, tot això en els termes preceptuats en els articles 5 i 6 de la Llei Orgànica 15/1999, de 13 de desembre, de Protecció de Dades de Caràcter Personal, i la resta de normativa aplicable.

Serà, així mateix, obligació de les beneficiàries custodiar la documentació acreditativa del compliment de les obligacions a què es referix el paràgraf anterior, i mantindre l'esmentada documentació actualitzada i a disposició de la Direcció General de la Dona.

DISPOSICIONS ADDICIONALS

*Primera*

Anualment, mitjançant una resolució de la consellera de Benestar Social, es donarà publicitat als crèdits que finançaran les ajudes regulades en la present Ordre.

*Segona.*

Per a l'any 2007, la dotació econòmica de les ajudes previstes en esta ordre se sufragarà a càrrec del capítol IV del pressupost de gastos de la Generalitat de 2007, programa 323.10, línia de subvenció T6383, per un import de cent trenta-huit mil cinc-cents deu euros.

El finançament de les esmentades ajudes convocades tindrà caràcter finalista i es durà a terme per mitjà d'aportació econòmica del Ministeri de Treball i Assumptes Socials.

DISPOSICIÓ TRANSITÒRIA

*Única*

Aquelles sol·licituds que van ser presentades a l'empara de la convocatòria efectuada mitjançant l'Ordre de 15 de juny 2006 i que no hagen sigut resoltes en la data d'entrada en vigor de la present Ordre, seran resoltes preferentment respecte a les noves sol·licituds, amb ratificació prèvia de les sol·licitants.

DISPOSICIONS FINALS

*Primera*

En allò no previst en esta ordre caldrà ajustar-se al que disposa la Llei Orgànica 1/2004, de 28 de desembre, de Mesures de Protecció Integral contra la Violència de Gènere i en el Reial Decret 1.452/2005, de 2 de desembre, pel qual es regula l'ajuda econòmica establida en l'article 27 de la dita Llei.

*Segona*

Es faculta les titulars de la Subsecretaria de la conselleria de Benestar Social i de la Direcció General de la Dona per a interpretar i resoldre totes les qüestions que sorgisquen de l'aplicació d'esta ordre, i perquè dicten totes les resolucions i instruccions que calga per a l'execució, el desplegament i el compliment d'esta.

*Tercera*

La present Ordre entrarà en vigor l'endemà de la seua publicació en el *Diari Oficial de la Comunitat Valenciana*.

València, 3 de maig de 2007

La consellera de Benestar Social,

Alicia de Miguel García